Ғүмерҙең юлын һәр кем үҙе генә үтә, тип раҫлауға ҡарамаҫтан, был донъяла йонсоу көндәрҙә баш осона сатыр ҡороп, өшөгәндә, ут янында урын биреп, йотом һыуын һәм һыныҡ икмәген бүлешеп барыусылар күп була икән. Әҙәм балаһы күҙе асылғас уҡ күңел шәмен тоҡандыра алмай, уға тәүге аҙымдарынан уҡ йүгерекләп китеү мөмкин түгел. Эргәһендә яҡын кешеһе булмаһа, тел асҡысын уға кем һалһын? Яныңда күкрәген йыртып асып, ҡулыңа йөрәген тотторорҙай кеше юҡ икән, һинең үҙ йөрәгең дә нисек тибәсәк әле?